Diari Oficial de la Generalitat Valenciana


Sumari del DOGV 5674, del 07-01-2008 (2008/8)

ORDRE 28 de desembre de 2007, de la Conselleria de Benestar Social, per la qual es regula i es convoca el Programa per a Finançar Estades en Residències de Tercera Edat l'any 2008.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   5674

Data del DOGV
:   07-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8


Data del document
:   28-12-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * tercera edat
    * suport econòmic
    * equipament social

ORDRE 28 de desembre de 2007, de la Conselleria de Benestar Social, per la qual es regula i es convoca el Programa per a Finançar Estades en Residències de Tercera Edat l'any 2008. [2008/8]
Les persones majors constituïxen un dels grups socials que necessita una atenció específica, de mode molt particular quan per la seua situació de dependència, soledat o absència de família que puga facilitar-los l'atenció que necessiten, han de recórrer a l'ingrés en un centre residencial.
Actualment es considera que la qualitat de vida de les persones majors s'incrementa quan estes poden satisfer les seues necessitats en el seu entorn familiar i social, però és un fet que determinades situacions no poden satisfer-se en este àmbit i cal disposar d'altres alternatives, com són els centres residencials per a atenció de les persones majors.
La Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, regula les condicions bàsiques de promoció de l'autonomia personal i d'atenció a les persones en situació de dependència per mitjà de la creació d'un Sistema per a l'Autonomia i Atenció a la Dependència (SAAD), amb la col·laboració i participació de totes les administracions públiques. El SAAD, respondrà a una acció coordinada i cooperativa de l'administració General de l'Estat i de les comunitats autònomes que regularà mesures en totes les àrees que afecten les persones en situació de dependència.
En l'esmentada Llei s'establix un catàleg de servicis de prevenció de les situacions de dependència i de promoció de l'autonomia personal, entre els quals s'inclou el servici d'atenció residencial en residències de persones majors en situació de dependència.
L'esmentada Llei i les seues normes de desplegament, tant estatal com autonòmica, incidixen en el sistema d'atenció de les persones majors dependents que ha desenvolupat el Consell i, concretament, en el Programa d'Ajudes per a Finançar Estades en Residències de Tercera Edat, la convocatòria del qual es publica anualment.
La Generalitat, per mitjà del Decret 171/2007, de 28 de setembre, del Consell, establix el procediment per a reconéixer el dret a les prestacions del Sistema Valencià per a les Persones Dependents.
Tenint en consideració l'anteriorment exposat, es considera necessari que aquelles persones que hagen resultat beneficiàries del programa per a finançar estades en residències per a la tercera edat en convocatòries anteriors i que romanguen ingressades en un centre residencial d'atenció a persones majors, puguen continuar sent-ne beneficiàries, sempre que es mantinguen les condicions de caràcter econòmic que van donar lloc a la concessió de l'ajuda en convocatòries anteriors, ja que les exigències de tipus sanitari i/o social, ja van ser tingudes en consideració en el moment de sol·licitar l'ajuda i està comprovat que els problemes de dependència tendixen a agreujar-se amb el transcurs del temps. Per això, han de continuar sent ateses en la convocatòria d'ajudes regulada per la present Ordre, sense perjuí que hauran de sol·licitar el reconeixement de la situació de dependència i el dret a les prestacions del Sistema per a l'Autonomia i Atenció a la Dependència.
Així mateix, no es preveu en la present Ordre de convocatòria d'ajudes la possibilitat d'incloure nous beneficiaris d'este tipus d'ajudes, ja que les persones majors a qui se'ls reconega l'any 2008, el grau III nivells 1 i 2, i el grau II, nivell 2, establits en la Llei 39/2006, segons el calendari d'aplicació d'esta, tindran dret als servicis i prestacions que els determine el seu Programa Individual d'Atenció, per aixiò la Generalitat ha establit altres línies d'actuació per a atendre les persones i les famílies.
El programa les ajudes del qual es convoquen i es regulen per la present Ordre, completa l'escenari de places públiques pròpies o concertades de què disposa la Generalitat i possibilita l'elecció d'un centre residencial a les persones que en resulten beneficiàries, habilitant una àmplia oferta de places residencials en la Comunitat Valenciana a fi de respectar la proximitat al seu àmbit familiar.
Per tot això la Generalitat, en el marc del que preveu l'article 50 de la Constitució, l'article 49.124a i 27a de l'Estatut d'Autonomia, l'article 20, d) de la Llei 5/1997, de 25 de juny, per la qual es regula el Sistema de Servicis Socials en l'Àmbit de la Comunitat Valenciana, així com el Pla de Qualitat Assistencial Gerontològic, aprovat mitjançant l'Acord del Consell d'1 de setembre de 1998, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell i pel Decret 116/2007 de 27 de juliol, del Consell pel qual s'aprova el Reglament Orgànic i Funcional de la conselleria de Benestar Social (DOGV núm. 5.566, de data 30 de juliol de 2007).
ORDENE
CAPÍTOL I
Ajudes per a finançar estades en residències de tercera edat
Article 1. Objecte
L'objecte d'esta ordre és convocar ajudes per a finançar les estades en residències de tercera edat per a l'any 2008, en les modalitats següents:
a) Ajudes per a estades en residències de tercera edat adherides al Programa Bo Residència.
b) Ajudes per a estades en residències amb places d'Accessibilitat Social.
Article 2. Beneficiaris
Les ajudes convocades per mitjà de la present Ordre van destinades a persones que hagen sigut beneficiàries d'ajuda en convocatòries anteriors i que romanguen ingressades en centres residencials adherits al programa o en centres amb places d'Accessibilitat Social (ratificacions).
Els beneficiaris acreditaran no disposar de mitjans suficients per a fer front al cost de la plaça residencial.
Article 3. Requisits
Ser beneficiari d'estes ajudes durant l'any 2007, tant de places en residències adherides al Programa Bo Residència, com de places en Residències d'Accessibilitat Social.
Podran sol·licitar la ratificació de la seua ajuda per a l'exercici 2008, sempre que acrediten el manteniment de les condicions que van donar lloc a la concessió de l'ajuda, d'acord amb el que establix l'article 5 de la present Ordre.
Haver presentat sol·licitud per al reconeixement de la situació de dependència i del dret a les prestacions del Sistema, d'acord amb el que establix el Decret 171/2007, de 28 de setembre, del Consell.
Article 4. Tipologia
4.1. Beneficiaris d'ajudes del Programa Bo Residència:
A les persones que hagueren sigut beneficiàries d'ajuda en exercicis anteriors se les considerarà, inicialment, la tipologia que va resultar d'aplicar el barem corresponent.
Vàlids: únicament els qui van ser al seu dia beneficiaris del Programa i que romanguen ingressats i es mantinguen les condicions econòmiques que van donar lloc a l'ajuda.
Semiassistits: els qui van obtindre la dita tipologia en la resolució de concessió d'ajuda en l'exercici de 2007.
Assistits: els qui van obtindre la dita tipologia en la resolució de concessió d'ajuda en l'exercici de 2007.
Supraassistits: els qui van obtindre la dita tipologia en la resolució de concessió d'ajuda en l'exercici de 2007.
4.2. Beneficiaris d'ajudes de places d'Accessibilitat Social:
Els beneficiaris d'ajudes de la dita modalitat en l'exercici de 2007, que d'acord amb la baremació corresponent van resultar dependents.
Article 5. Preus de les places i determinació de la quantia de l'ajuda econòmica
5.1. Els preus de les estades i, per tant, les quanties que serviran de base per al càlcul de les ajudes per a l'exercici de 2008, són els que s'especifiquen a continuació:
A) Estades en places adherides al Programa Bo Residència:
Vàlids i semiassistits: 1.083 Euros /mes (Impostos inclosos)
Assistits: 1.314 Euros /mes (Impostos inclosos)
Supraassistits: 1.583 Euros /mes (Impostos inclosos)
B) Estades en places d'Accessibilitat Social:
Els preus seran els que figuren per a l'exercici de 2008, en cada un dels contractes administratius especials per a l'atenció residencial de persones majors dependents, subscrits per la conselleria de Benestar Social, en el marc del Programa d'Accés a Places Residencials en el Sistema de Servicis Socials, aprovat per l'Acord del Consell de 30 de gener de 2001.
5.2. En els preus anteriors s'inclou l'atenció integral dels beneficiaris amb tots els servicis bàsics d'una residència per a persones majors dependents, tal com es preveuen en l'article 46 de l'Ordre de 4 de febrer de 2005, de la conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors, sense que les residències puguen cobrar a estes quantitats addicionals per la prestació d'estos servicis bàsics. L'incompliment de l'anterior, podrà donar lloc a la separació de l'adhesió del programa de la residència infractora.
5.3. Acreditació d'insuficiència de recursos.
Per a acreditar la insuficiència de recursos econòmics per a afrontar els costos de l'estada en un centre residencial per a la tercera edat, es consideraran els ingressos provinents dels rendiments del treball, de capital mobiliari i immobiliari, d'activitats econòmiques de qualsevol tipus, així com els saldos positius dels guanys patrimonials i les ajudes percebudes d'institucions públiques o qualsevol altra forma d'ingressos.
Es considerarà que el sol·licitant té suficients recursos econòmics i que, per tant, no podrà acollir-se a les ajudes establides en la present Ordre, quan la renda per capita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 5.1. de la present Ordre.
A l'efecte de la present Ordre, es considerarà unitat familiar la prevista en l'article 82 de la Llei 35/2006, de 28 de novembre, de l'Impost sobre la Renda de les Persones Físiques.
5.4. Determinació de la quantia de les ajudes que concedirà la Generalitat.
5.4.1. Una vegada determinat el tipus d'usuari a partir de la resolució de concessió de l'ajuda en l'exercici 2007 i el preu de la plaça que ocuparà, l'import que concedirà la Generalitat serà determinat per:
Import de l'ajuda = cost de la plaça - aportació del beneficiari.
Este import serà satisfet directament a qualsevol de les residències integrades en el Programa Bo Residència o a les Residències d'Accessibilitat Social.
5.4.2. L'aportació de l'usuari es calcularà aplicant als ingressos de la seua unitat familiar la quantia establida per la normativa de preus públics per a places d'assistits en residències de tercera edat dependents de la Generalitat. Els dits ingressos es computaran considerant la pensió percebuda pels interessats en l'exercici de 2008 i les dades que subministre l'Agència Estatal de l'administració Tributària per a la determinació del càlcul de prestacions socials, corresponents a l'exercici de 2006
5.4.3. De la quantia resultant es deduiran, si és el cas, les pensions compensatòries a favor del cònjuge i les anualitats per aliments, sempre que ambdós siguen satisfetes com a conseqüència de sentència judicial ferma.
5.4.4. Quan es justifique per sentència judicial l'obligació dels fills al pagament d'aliments, es prendrà la quantia de l'aportació familiar fixada en la sentència per al càlcul del preu com a ingrés en no tindre'ls el sol·licitant.
Article 6. Documentació
Les persones beneficiàries d'estes ajudes durant l'any 2007, que ratifiquen la seua sol·licitud per a l'exercici 2008, hauran de presentar davant de la conselleria de Benestar Social la documentació següent:
a) Sol·licitud de ratificació de l'ajuda, conformement amb el model previst en esta ordre, degudament firmada pel sol·licitant o pel seu representant legal, que comportarà l'acceptació de les bases de la present Ordre de convocatòria d'ajudes per a l'any 2008. (annex 1).
b) Acreditar la sol·licitud per al reconeixement de la situació de dependència i del dret a les prestacions del Sistema, d'acord amb el que establix el Decret 171/2007, de 28 de setembre, del Consell, amb anterioritat a la finalització del termini fixat per a la presentació de sol·licituds.
c) Autorització d'accés a dades de les persones que formen part de la unitat familiar del sol·licitant, d'acord amb el model previst en la present Ordre. (annex 2).
En el cas que no s'aporte l'autorització d'accés a dades firmades per les persones que formen part de la unitat familiar del sol·licitant (annex 2), degudament omplida per a l'accés a dades de caràcter personal, caldrà acompanyar a la sol·licitud la certificació de la pensió o pensions de l'any 2008, així com la fotocòpia compulsada de la declaració del IRPF corresponent a l'exercici de 2006, referida a la unitat familiar del sol·licitant.
Article 7. Règim d'estades i obligacions dels beneficiaris.
7.1. La Direcció General d'Acció Social i Majors, quan es ratifique una ajuda per a finançar estades en Centres d'Accessibilitat Social, o si és el cas, l'interessat, quan es tracte d'una ajuda Bo Residència, comunicarà al centre receptor les dades essencials de la resolució.
7.2. Si es produïx un canvi de residència, el beneficiari o el seu representant, formalitzarà un document, en què figurarà l'acceptació expressa del reglament de règim intern del centre i aquelles altres normes que si és el cas dicte la Generalitat en relació amb esta matèria. Així mateix, estarà obligat a observar les normes de convivència i de respecte mutu, amb la resta dels residents i amb el personal de la residència en què es trobe atés. Esta obligació serà extensiva als familiars de les persones beneficiàries d'ajudes.
7.3. Comunicar a l'òrgan concedent de l'ajuda l'obtenció d'altres subvencions, ajudes, ingressos o recursos que financen l'objecte de la present Ordre de convocatòria. Esta comunicació haurà d'efectuar-se tan prompte com es conega, i en tot cas, amb anterioritat a la justificació de l'aplicació donada als fons percebuts.
7.4 Així mateix, els beneficiaris estaran obligats a complir les disposicions previstes en l'Ordre de 20 de desembre de 2005, de la conselleria de Benestar Social, per la qual es regula l'Estatut dels Usuaris de Centres de Servicis Socials Especialitzats per a l'Atenció de Persones Majors.
7.5. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, amb tramitació prèvia de l'oportú expedient en què es garantirà l'audiència a l'interessat.
CAPÍTOL II
Procediment
Secció primera
Lloc i termini de presentació de les sol·licituds
Article 8. Lloc de presentació
Les sol·licituds de ratificació d'ajudes es presentaran, juntament amb la documentació requerida en l'article 6 de la present Ordre, en la direcció territorial de la conselleria de Benestar Social de la província del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Termini de presentació de sol·licituds
El termini de presentació de les sol·licituds s'iniciarà a partir de l'endemà de la publicació de la present Ordre i finalitzarà el 15 de febrer de 2008.
Secció segona.
Tramitació, resolució i recursos
Article 10. Tramitació
Per a la tramitació d'estes ajudes se seguirà el procediment següent:
10.1. Els sol·licitants podran efectuar la seua sol·licitud directament o a través de qualsevol de les residències adherides al Bo o Residències d'Accessibilitat Social. En este últim cas, els sol·licitants voluntàriament proporcionaran la informació necessària a les residències a fi que estes la transmeten a la Direcció General d'Acció Social i Majors utilitzant els mitjans telemàtics que a este efecte pose a la seua disposició la conselleria de Benestar Social.
10.2. Independentment de la transmissió telemàtica de les sol·licituds, les residències adherides les remetran amb tota la documentació a les direccions territorials de Benestar Social a fi d'efectuar el corresponent registre, comprovació i verificació, podent elaborar d'ofici les actuacions que consideren necessàries per a la determinació, el coneixement i la comprovació de les dades.
10.3. Quan la sol·licitud no reunisca els requisits exigits, o no s'acompanye la documentació, que d'acord amb esta ordre resulte exigible, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà l'interessat perquè, en el termini de 10 dies, esmene la falta o acompanye els documents preceptius, amb indicació que, si així no ho fera se li tindrà per desistit en la seua petició i es procedirà a l'arxiu de la seua sol·licitud amb els efectes previstos en l'article 42 de la Llei anteriorment citada.
10.4. En fase de tramitació de l'expedient, a la vista de la documentació existent i de les obligacions que s'adquirixen per la concessió de l'ajuda, es podran demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.
Article 11. Criteris per a la concessió de les ajudes
Les ajudes previstes en la present Ordre estan dirigides a les persones beneficiàries d'ajudes l'any 2007 i que romanguen ingressades en un centre residencial per a la tercera edat, considerant necessari que continuen sent beneficiàries d'estes durant l'any 2008, sempre que no es vegen modificades les condicions per les quals en van resultar beneficiàries.
No obstant això, atenent al principi de concurrència competitiva, la priorització de les sol·licituds completes i valorades per la Comissió Tècnica Instructora s'efectuarà d'acord amb els criteris següents:
A) data de presentació de la sol·licitud en el registre d'entrada a partir del dia d'entrada en vigor de la present Ordre.
En segon lloc, es tindrà en compte la puntuació obtinguda en l'exercici de 2007.
En cas d'igualtat, caldrà ajustar-se al criteri de major edat com a ordre de prelació.
Article 12. Òrgans competents per a la instrucció i resolució d'expedients
12.1. En cada direcció territorial de Benestar Social es crea una comissió tècnica instructora, integrada per un/a cap de servici, el/la cap de Secció de Tercera Edat i un tècnic designat pel director territorial, que tindrà com a missió l'avaluació de les sol·licituds d'acord amb els criteris establits en la present convocatòria, i formularà la proposta dels expedients complets valorats a la Comissió de Valoració de la Direcció General d'Acció Social i Majors.
La Comissió Tècnica Instructora vetlarà pel compliment del principi de concurrència competitiva en els expedients valorats, d'acord amb els criteris establits en l'article 11 de la present Ordre.
12.2. En la Direcció General d'Acció Social i Majors es crea la Comissió de Valoració composta per:
1. El cap d'Àrea de Servicis Socials
2. La cap del Servici de Gestió de Programes
3. La cap de Secció de Tercera Edat
4. Dos tècnics designats pel director general d'Acció Social i Majors.
La dita comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es regulen i es convoquen en la present Ordre amb el límit del crèdit existent i la proposta de concessió de les ajudes.
Article 13. Resolució
13.1. Es delega la facultat de resolució de les sol·licituds d'ajudes regulades en la present Ordre en el director general d'Acció Social i Majors, d'acord amb la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la conselleria, modificada per la Resolució de 16 de febrer de 2001 i per la Resolució de 14 de maig de 2002 (DOGV número 3.936, de 9 de febrer de 2001, DOGV número 3.944, de 21 de febrer de 2001 i DOGV número 4.252, de 20 de maig de 2002, respectivament).
13.2. La resolució especificarà la modalitat d'ajuda que es ratifique, la tipologia, el preu de la plaça per a la qual es concedix l'ajuda, l'import que correspon abonar al sol·licitant en concepte d'aportació personal i l'import de l'ajuda que concedix la Generalitat per a sufragar l'estada corresponent. En el cas que la modalitat d'ajuda concedida siga d'Accessibilitat Social, s'indicarà, així mateix, el centre residencial corresponent.
13.3. Amb caràcter general, les ajudes concedides tindran efectes econòmics des del dia 1 de gener de 2008, amb independència de la data de la resolució.
13.4. El termini màxim per a resoldre i notificar les resolucions sobre les sol·licituds d'ajudes previstes en la present Ordre serà de sis mesos comptadors des de la data en què es facen públics, mitjançant una resolució del conseller de Benestar Social, els crèdits que financen estes ajudes, així com la seua quantia.
Transcorregut el termini abans mencionat sense que s'haguera notificat resolució expressa, els interessats, en aplicació al que disposa l'article 55 de la Llei 9/2001, de 27 de desembre de la Generalitat, de Mesures Fiscals, de Gestió Administrativa i Financera i d'Organització de la Generalitat, podran entendre desestimades les seues sol·licituds per silenci administratiu, tot això, sense perjuí que subsistisca l'obligació legal de resoldre expressament la petició formulada.
13.5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administració públiques o ens públics o privats, podrà donar lloc a la modificació de la resolució de concessió.
13.6. A l'efecte de complir el que establix l'article 18. c), de la Llei 38/2003 de 17 de novembre, General de Subvencions, les corresponents resolucions de concessió d'ajudes s'exposaran en les respectives direccions territorials de Benestar Social.
13.6. Una vegada esgotat el crèdit consignat per a cada modalitat, excepte el que establix la disposició final primera, no es podran dictar més resolucions pel director general d'Acció Social i Majors a l'empara d'esta ordre, circumstància que caldrà publicar en el Diari Oficial de la Comunitat Valenciana.
Article 14. Revisió de situacions
Escaurà la revisió de la resolució de concessió d'ajuda en els casos següents:
a) Revisió de la tipologia assignada. Caldrà presentar la resolució dictada a l'empara del que establix el Decret 171/2007, de 28 de setembre, del Consell, pel qual s'establix el procediment per a reconéixer el dret a les prestacions del Sistema Valencià per a les Persones Dependents, en què es reconega el grau III, nivells 1 i 2, o grau II, nivell 2.
b) Revisió de l'import de l'ajuda concedida. L'import de l'ajuda concedida per la Generalitat es mantindrà durant tot l'exercici, llevat que concórreguen circumstàncies d'excepcional gravetat en la situació dels beneficiaris, sobrevingudes al moment de la resolució inicial i per això, els interessats sol·liciten i justifiquen a la Direcció General d'Acció Social i Majors la necessitat de la seua revisió.
El director general d'Acció Social i Majors, una vegada examinada la sol·licitud de revisió, dictarà la resolució que pertoque d'acord amb els criteris i requisits establits en la present Ordre. En el cas d'estimar la revisió, la resolució tindrà efectes a partir del dia 1 del mes següent a la data de l'emissió.
Article 15. Causes de denegació
Seran causes de denegació de les ajudes:
a) Tindre recursos econòmics suficients.
b) Estar en possessió d'una plaça pública o concertada.
c) Disposar d'una prestació econòmica vinculada per a la mateixa finalitat, sense perjuí del que preveu la disposició transitòria primera de la present Ordre.
Article 16. Causes d'extinció de l'ajuda
Són causes d'extinció de les ajudes:
a) La defunció
b) La renúncia expressa a l'ajuda concedida.
c) Obtenció d'una plaça pública o concertada
d) Resolució de desistiment sense efectes de l'ajuda concedida per no fer ús d'esta en una residència per a la tercera edat en el termini d'un mes a partir de la data de la notificació.
e) Haver sigut sancionat amb l'expulsió en algun dels centres adherits al Bo o Centres d'Accessibilitat Social, d'acord amb el que establix l'Estatut d'Usuaris de Centres.
Article 17. Recursos contra resolucions i actes administratius
Contra les resolucions de concessió o denegació d'una ajuda, podrà interposar-s'hi potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé, pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.
CAPÍTOL III
Del pagament i la justificació de les subvencions
Article 18. Forma de justificació i pagament de les ajudes
La forma de pagament, llevat que la Llei de pressupostos per a l'exercici 2008 dispose una altra cosa, s'ajustarà a la manera següent:
18.1. Els beneficiaris d'ajudes regulades en la present Ordre, les rebran per mitjà de la seua deducció de l'import de la factura mensual de l'estada, sent estes abonades per la Generalitat directament als centres en què es troben atesos estos beneficiaris.
18.2. A este efecte, els centres que atenguen beneficiaris d'estes ajudes presentaran, mensualment, en les direccions territorials de Benestar Social, la corresponent justificació, per mitjà de relació nominal dels residents que tinguen acollits durant el mes immediatament anterior juntament amb les corresponents factures, a les quals s'adjuntarà la conformitat de la prestació del servici per part del beneficiari, excepte la corresponent al mes de desembre de 2008, la qual es presentarà referida els beneficiaris atesos durant els dies 1 al 22 de desembre de 2008 i la documentació de l'últim període de desembre haurà de presentar-se abans del 15 de gener de l'any 2009.
18.3. La liquidació a què es referix el paràgraf anterior podrà efectuar-se també telemàticament utilitzant els instruments informàtics que a este efecte pose a disposició de les residències la conselleria de Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència, i certificades per la corresponent direcció territorial de Benestar Social.
18.4. Efectuada la liquidació per qualsevol dels procediments anteriors, la direcció territorial de Benestar Social procedirà a comprovar la justificació i les factures i a aprovar la documentació presentada, verificant el compliment de la finalitat objecte de subvenció i emetent la certificació corresponent. La conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servici, amb la liquidació mensual prèvia que escaiga, atenent a les altes i les baixes que s'hi hagueren produït.
18.5. En cas d'alta o baixa durant el mes, per qualsevol motiu, d'un beneficiari, la proposta de pagament a la residència acollidora es prorratejarà a les nits que haja romàs ingressat.
18.6. En el cas que un beneficiari d'estes ajudes siga ingressat en un centre hospitalari, la residència continuarà rebent el 100% de les quantitats íntegres/diàries que corresponguen, com a reserva de plaça.
Si durant el període que dure l'hospitalització, el sol·licitant o la seua família manifesten de forma expressa el seu desig de no tornar al mateix centre, s'entendrà que causa baixa en el moment que la residència reba la comunicació per escrit i percebrà la quantia del 100% del preu de la plaça, amb el límit màxim de la data assenyalada i podrà, conseqüentment, disposar d'eixa plaça per a un altre usuari.
18.7. Es podrà dictar una resolució de deixar sense efectes, de minoració i si és el cas, de reintegrament de les quantitats rebudes, d'acord amb el que establix l'article 37 de la Llei 38/2003, de 17 de novembre, General de Subvencions.
El procediment s'iniciarà d'ofici com a conseqüència de la iniciativa pròpia de l'òrgan competent, d'una ordre superior, de la petició raonada d'altres òrgans o de la formulació d'una denúncia.
El termini màxim per a resoldre i notificar la resolució procedent serà de sis mesos comptadors des del moment en què va ser incoat l'expedient de desistiment sense efectes o minoració.
Quant al procediment de revisió, les quantitats que calga reintegrar tindran la consideració d'ingrés de dret públic a l'efecte del procediment aplicable a la seua cobrança.
CAPÍTOL IV
Centres
Article 19
Pel que fa a centres participants en el programa, requisits per a l'adhesió al Programa Bo Residència, obligacions de les residències adherides, atenció a supraassistits en residències adherides al bo, mode d'adquirir la condició de centre adherit i admissió dels beneficiaris en els centres, cal remetre's al que disposen els articles 17, 18, 19, 20, 21 i 22 de l'Ordre de 12 de desembre de 2006, de la conselleria de Benestar Social per la qual es regula i es convoca el programa per a finançar estades en residències per a la tercera edat l'any 2007.
Article 20. L'atenció dels beneficiaris presumptes incapaços
20.1. Pel que fa a l'atenció de presumptes incapaços, caldrà ajustar-s'hi al que disposa l'article 763.1 de la Llei 1/2000, de 7 de gener, d'Enjudiciament Civil, i en la Llei de Servicis Socials en l'àmbit de la Comunitat Valenciana, de tal manera que l'internament per raó de trastorn psíquic d'una persona que no estiga en condicions de decidir-ho per si, encara que estiga sotmesa a la pàtria potestat o a tutela, requerirà autorització judicial, que serà demanada al tribunal del lloc on residisca la persona afectada per l'internament.
20.2. Tot beneficiari que siga un presumpte incapaç haurà de tindre en el seu expedient l'autorització judicial d'internament o, si no n'hi ha, la comunicació d'ingrés urgent al jutjat corresponent o la interlocutòria d'inadmissió a tràmit del jutjat.
20.3. En el cas de presumptes incapaços, els documents de l'expedient hauran d'estar firmats per la persona que figure en este com a representant, guardador de fet o persona de contacte.
20.4. Davant de la incapacitat sobrevinguda d'un beneficiari, en el cas que el deteriorament físic o mental s'haja produït després del moment en què es va produir l'internament, el centre haurà de comunicar-ho a l'autoritat judicial a fi que esta adopte les mesures que considere oportunes en cada cas.
Article 21. Requisits de les residències amb places d'Accessibilitat Social
Pel que fa a requisits de les residències amb places d'Accessibilitat Social, cal remetre's al que disposa l'article 24 de l'Ordre de 12 de desembre de 2006, de la conselleria de Benestar Social, per la qual es regula i es convoca el Programa per a Finançar Estades en Residències per a la Tercera Edat l'any 2007.
Article 22. Règim de trasllats i canvis de modalitat d'ajuda
Per als trasllats dels beneficiaris entre els diferents centres i canvis en la modalitat d'ajuda en l'exercici 2008, el règim serà l'establit en l'article 26 i 27 de l'Ordre de 12 de desembre de 2006, de la conselleria de Benestar Social per la qual es regula i es convoca el Programa per a Finançar Estades en Residències per a la Tercera Edat l'any 2007.
DISPOSICIONS ADDICIONALS
Primera
A fi de no perjudicar persones majors en situació d'abandó i en situacions d'excepcional gravetat sanitària o social, que puguen afectar estes o les seues famílies, la Direcció General d'Acció Social i Majors, a la vista de l'informe social i/o la documentació que ho acredite, i amb la proposta tècnica prèvia de la direcció territorial de Benestar Social o de la Direcció General d'Acció Social i Majors, podrà resoldre de forma motivada estes ajudes encara que no complisquen la totalitat dels requisits establits en esta ordre. En tot cas, haurà de constar en l'expedient expressament la referència al supòsit de què es tracte i a la dificultat de satisfer la necessitat plantejada a través d'altres recursos, considerant en la seua totalitat els requisits assenyalats, que en cap cas no seran els relatius a la capacitat d'aportació econòmica del beneficiari.
Segona
La conselleria de Benestar Social impulsarà l'ocupació i aplicació de tècniques i mitjans informàtics i telemàtics per al desplegament i la gestió d'este programa amb subjecció a les limitacions previstes per les lleis i podran utilitzar estos mitjans, tant els interessats com les residències adherides al Programa Bo Residència i d'Accessibilitat Social, en la mesura que estos estiguen disponibles per a la seua utilització. En este sentit, la liquidació de les ajudes a què es referix l'article 18.2 i 18.3 de la present Ordre podrà efectuar-se pel sistema DAURAT, amb plena validesa i eficàcia.
Els mateixos criteris se seguiran amb qualsevol altre mitjà tècnic dels referits que siga possible posar a disposició dels interessats per a relacionar-se amb l'administració en el desplegament d'este programa, sempre que estos mitjans tècniques garantisquen prou els drets dels ciutadans i els requisits previstos en les lleis i en este procediment.
Tercera
En tot allò no regulat en esta ordre, caldrà ajustar-se al que disposa la Llei 38/2003, de 17 de novembre, General de Subvencions i en el Decret Legislatiu de 26 de juny de 1991, de la Generalitat, pel qual s'aprova el Text Refós de la Llei d'Hisenda Pública de la Generalitat.
DISPOSICIONS TRANSITÒRIES
Primera
Des de l'entrada en vigor de la present Ordre, les ajudes públiques atorgades per la conselleria de Benestar Social a l'empara de la present Ordre, en la modalitat de BO RESIDÈNCIA, tindran la consideració de Prestacions Econòmiques Vinculades al Servici per a aquelles persones respecte a les quals, les resolucions de reconeixement de la situació de dependència, grau III, nivells 1 i 2, i grau II, nivell 2 i el seu Programa Individual d'Atenció, preveu com a prestacions més adequades a la seua situació personal, els servicis d'atenció residencial, d'acord amb el que establix la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència.
Aquelles persones, a qui el seu Programa Individual d'Atenció reconega el dret a este tipus de prestacions econòmiques, però que tinguen supeditada l'efectivitat del seu dret al calendari d'implantació previst en la disposició final primera de la Llei 39/2006, de 14 de desembre, mantindran la seua condició de beneficiaris de les ajudes previstes en la present Ordre fins que es produïsca l'efectivitat del dret a obtindre la Prestació Econòmica Vinculada al Servici.
Segona
Els graus i nivells establits en el Sistema per a l'Autonomia i Atenció a la Dependència, tindran la següent equivalència amb la tipologia de la present Ordre:
S'assimilen a la tipologia de Supraassistits, el grau III, nivell 1 i 2.
S'assimilen a la tipologia d'Assistits el grau II, nivell 1 i 2
DISPOSICIONS FINALS
Primera
L'eficàcia de la present Ordre quedarà condicionada a l'existència de crèdit adequat i suficient en els pressupostos de la Generalitat per a l'exercici 2008. Una vegada aprovats els pressupostos de la Generalitat per al 2008, mitjançant una resolució d'esta conselleria, es donarà publicitat del crèdit disponible per al finançament de les ajudes amb referència expressa a l'import assignat a cada una de les modalitats establides en la present Ordre.
No obstant això, si una vegada ateses les sol·licituds, hi haguera disponibilitat de crèdit en alguna de les modalitats d'ajuda, este podrà ser destinat a incrementar els crèdits de l'altra modalitat.
Segona
Es faculta la Subsecretaria de la conselleria de Benestar Social i la Direcció General d'Acció Social i Majors perquè dicten les instruccions necessàries per al desplegament d'esta ordre.
Tercera
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra l'Ordre de convocatòria, que esgota la via administrativa, podrà interposar-s'hi recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, d'acord amb el que disposen els articles 10.B, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 28 de desembre de 2007
El conseller de Benestar Social
i vicepresident tercer del Consell,
JUAN GABRIEL COTINO FERRER